Karlien en Derick stel troudatum uitDie sangeres Karlien van Jaarsveld en rugbyspeler Derick Hougaard het vroeër die week aangekondig dat hulle eers hul troudatum gaan uitstel. Hougaard en Van Jaarsveld het vier maande gelede hul verlowing aangekondig, en dié verlowing is glo nie gebreek nie, berig Beeld. Ronel Brink, Van Jaarsveld se ma en bestuurder, het gesê dit kom al “ŉ hele rukkie”. “Daar het ’n punt gekom dat hulle besef het hulle sal indringend daaraan moet aandag gee om ’n oplossing vir hul probleme te probeer vind,” het Brink gesê. Die paartjie sou in Novembermaand die knoop deurgehaak het, maar ŉ nuwe datum is nog nie vasgestel nie. “Dit was nie ’n maklike besluit om die troue uit te stel nie, maar omdat albei baie sterk oor die huwelik as instelling en ewige verbintenis voel, wil hulle baie seker maak dat alle onopgeloste sake opgeklaar moet word voor hulle in die huwelik kan tree,” het die paartjie in ŉ verklaring gesê. “Ek is lief genoeg vir Karlien om te wag om met haar te trou. Ons gaan saam deur alles werk sodat ons huwelik op ’n gesonde basis kan begin. Sy is my ander helfte,” het Hougaard luidens die verklaring gesê. “Derick is steeds my droomman,” het Van Jaarsveld gesê.